b"\n_START_ARTICLE_\nSarah Jessica Parker\n_START_SECTION_\nZgodnje \xc5\xbeivljenje\n_START_PARAGRAPH_\nSarah Jessica Parker se je rodila v Nelsonvilleu, Ohio Zdru\xc5\xbeene dr\xc5\xbeave Amerike, kot h\xc4\x8di Barbare Parker (roj. Keck), u\xc4\x8diteljice in \xc5\xa1olske medicinske sestre, ter Stephena Parkerja, novinarja in podjetnika. Bila je ena od osmih otrok, ki jih je imela njena mama v zakonu z njenim o\xc4\x8detom in v njenem drugem zakonu. Njena brata sta igralca Timothy Britten Parker in Pippin Parker. Po lo\xc4\x8ditvi od njenega o\xc4\x8deta se je njena mama poro\xc4\x8dila z Paulom Forsteom, voznikom tovornjaka in ra\xc4\x8dunovodskega izvr\xc5\xa1itelja, ki je bil del \xc5\xbeivljenja Sarah Jessice Parker \xc5\xbee od zgodnjega otro\xc5\xa1tva. Njen o\xc4\x8de, ki je prihajal iz Brooklyna, ima judovske in vzhodno-evropske korenine; originalni priimek njegove dru\xc5\xbeine je \xc2\xbbBar-Kahn\xc2\xab\xc2\xa0(\xc2\xbbKohenov sin\xc2\xab). Njena mama ima angle\xc5\xa1ke in nem\xc5\xa1ke korenine; preko njene mame je Sarah Jessica Parker potomka Esther Elwell, ene izmed \xc5\xbeensk, obto\xc5\xbeenih \xc4\x8darovni\xc5\xa1tva, med Salemskim sojenjem \xc4\x8darovnikom. Sarah Jessica Parker se etni\xc4\x8dno in kulturno strinja z vero njenega o\xc4\x8deta, judovstvom, \xc4\x8deprav je niso versko usposabljali. Pravi, da \xc4\x8deprav je njena dru\xc5\xbeina \xc5\xbeivela v Cincinnatiju, je njena mama posnemala newyor\xc5\xa1ki na\xc4\x8din \xc5\xbeivljenja._NEWLINE_V otro\xc5\xa1tvu je Sarah Jessica Parker trenirala balet ter petje in kmalu so jo izbrali za igranje v Broadwayski  gledali\xc5\xa1ki igri The Innocents Williama Archibalda. Njena dru\xc5\xbeina se je preselila v Cincinnati, Ohio, kasneje pa \xc5\xa1e v Dobbs Ferry, New York, mestece, blizu New Yorkja, da bi ji omogo\xc4\x8dili ustrezne pogoje za usposabljanje v igranju. Tam sta jo njena mama in o\xc4\x8dim spodbudila k temu, da je pri\xc4\x8dela s svojo kariero kot otro\xc5\xa1ka igralka. Leta 1977 se je dru\xc5\xbeina preselila v na novo na\xc4\x8drtovano skupnost na Roosevelt Islandu, v East Riverju, med Manhattanom in Queensom, kasneje pa na Manhattan. Nato so se preselili v Englewood, New Jersey, kjer se je Sarah Jessica Parker \xc5\xa1olala na srednji \xc5\xa1oli Dwighta Morrowa._NEWLINE_Sarah Jessica Parker se je \xc5\xa1olala na ve\xc4\x8d \xc5\xa1olah: najprej na \xc5\xa1oli za kreativno umetnost in nastopanje v Cincinnatiju, nato na \xc5\xa1oli ameri\xc5\xa1kega baleta v New York Cityju, kasneje pa \xc5\xa1e na poklicni otro\xc5\xa1ki \xc5\xa1oli in na Hollywoodski srednji \xc5\xa1oli v Los Angelesu, Kalifornija.\n_START_SECTION_\nZa\xc4\x8detek igranja (1974\xe2\x80\x931998)\n_START_PARAGRAPH_\nSarah Jessica Parker se je skupaj s \xc5\xa1tirimi brati in sestrami pojavila v gledali\xc5\xa1ki igri Moje pesmi, moje sanje, ki so jo izvajali v teatru na prostem, Municipal Theatre (Muny), v St. Louis, Missouriju. Nato je bila izbrana za igranje v novem Broadwayskem muzikalu, Annie, v katerem je igrala med letoma 1977 in 1981; najprej je imela manj\xc5\xa1o vlogo \xc2\xbbJuly\xc2\xab, nato pa je marca 1979 nadomestila Andreo McArdle in Shelley Bruce v glavni vlogi sirote v obdobju velike gospodarske krize. Lik je igrala eno leto._NEWLINE_Leta 1982 je bila Sarah Jessica Parker izbrana za igranje ene izmed glavnih vlog v CBS-jevi televizijski seriji Square Pegs. Posneli so samo eno sezono serije, vendar je bila njena upodobitev srame\xc5\xbeljive najstnice, ki prikazuje svoja skrivna hrepenenja, s strani kritikov dobro sprejeta. V treh letih, ki so sledila, je zaigrala v \xc5\xa1tirih filmih: najpopularnej\xc5\xa1a sta bila filma Footloose in Girls Just Wanna Have Fun, v katerem je zaigrala poleg Helen Hunt, iz leta 1984. Leta 1986 se je Sarah Jessica Parker pojavila v kultni klasiki Flight of the Navigator, Disneyjevem znanstveno-fantasti\xc4\x8dnem filmu._NEWLINE_Do zgodnjih devetdesetih je kariera Sarah Jessica Parker pridobila zagon. Leta 1991 je zaigrala v stranski vlogi v romanti\xc4\x8dni komediji L.A. Story; oba, film in njen nastop, sta prejela v glavnem pozitivne ocene s strani filmskih kritikov. V naslednjem letu je zaigrala v stranski vlogi v uspe\xc5\xa1nem filmu Medeni tedni v Vegasu, v katerem je poleg nje zaigral tudi Nicolas Cage. Leta 1993 je zaigrala v dobro prodajanem filmu Hocus Pocus, ki pa je s strani filmskih kritikov v glavnem prejel negativne ocene. Istega leta je kot policistka poleg Brucea Willisa zaigrala v filmu Usodni val, naslednje leto pa je poleg Johnnyja Deppa kot dekle glavnega lika, Dolores Fuller, zaigrala v kriti\xc4\x8dno uspe\xc5\xa1nem filmu Ed Wood._NEWLINE_Film Romanca v Miamiju (1995) je bila romanti\xc4\x8dna komedija, v kateri je imela Sarah Jessica Parker glavno vlogo. Leta 1996 je zaigrala v filmu, ki ga je re\xc5\xbeiral Tim Burton, Mars napada! ter v filmih Klub vra\xc5\xbejih babnic in The Substance of Fire, v katerem je upodobila lik, ki ga je zaigrala \xc5\xbee leta 1991 v gledali\xc5\xa1\xc4\x8du. Leta 1977 se je kot Francesca Lanfield, biv\xc5\xa1a otro\xc5\xa1ka igralka, pojavila v komediji Till There Was You.\n_START_SECTION_\nSeks v mestu (1998\xe2\x80\x932004, 2008\xe2\x80\x932010)\n_START_PARAGRAPH_\nSarah Jessici Parker so poslali scenarij za HBO-jevo dramsko/komi\xc4\x8dno televizijsko serijo Seks v mestu. Stvaritelj serije, Darren Star, je \xc5\xbeelel, da bi igralka sodelovala pri tem projektu. Kljub dvomih glede tega, da bi postala \xc4\x8dlanica igralske zasedbe v televizijski seriji, ki bi jo snemali ve\xc4\x8d \xc4\x8dasa, se je strinjala._NEWLINE_Potem, ko je bila \xc5\xbee petkrat nominirana, je leta 2004 Sarah Jessica Parker prejela emmyja v kategoriji za \xc2\xbbnajbolj\xc5\xa1o glavno igralko v humoristi\xc4\x8dni seriji\xc2\xab\xc2\xa0za svojo vlogo v tej seriji. Leta 2006 je Sarah Jessica Parker dejala, da ne bo \xc2\xbbnikoli ve\xc4\x8d snemala televizijske serije\xc2\xab._NEWLINE_Potem, ko so leta 2004 kon\xc4\x8dali s snemanjem televizijske serije Seks v mestu, so v javnosti za\xc4\x8dele kro\xc5\xbeiti govorice o filmu, posnetem po seriji. Razkrili so, da so scenarij za tak projekt_NEWLINE_\xc5\xbee dokon\xc4\x8dali, vendar je v tistem \xc4\x8dasu Sarah Jessica Parker dejala, da tega filma po vsej verjetnosti nikoli ne bodo posneli. Dve leti kasneje so se za\xc4\x8deli pripravljati na snemanje filma in Seks v mestu: Film je iz\xc5\xa1el 30. maja 2008. Nadaljevanje filma, Seks v mestu 2, je iz\xc5\xa1lo leta 2010.\n_START_SECTION_\nKasnej\xc5\xa1a dela\n_START_PARAGRAPH_\nPoleg svojega dela pri filmskih in televizijskih projektih se Sarah Jessica Parker pogosto pojavlja v gledali\xc5\xa1\xc4\x8du. Pojavila se je v glavnih vlogah v dobro sprejetih gledali\xc5\xa1kih igrah izven Broadwayja, kot so na primer igre Sylvia, How to Succeed in Business Without Really Trying, kjer je igrala poleg svojega bodo\xc4\x8dega mo\xc5\xbea, Matthewa Brodericka, ter v s Tonyjem nominirani igri Once Upon a Mattress._NEWLINE_Decembra 2005 je Sarah Jessica Parker po mnogih letih posnela svoj prvi film, Nova v dru\xc5\xbeini; za vlogo je bila nominirana za zlati globus v kategoriji za \xc2\xbbnajbolj\xc5\xa1o igralko - Filmski muzikal ali komedija\xc2\xab. Njen naslednji film je bila romanti\xc4\x8dna komedija \xc4\x8cez 30 in \xc5\xa1e pri tastarih, v katerem je poleg nje zaigral tudi Matthew McConaughey, je iz\xc5\xa1el 10. marca 2006 in malo zatem postal najbolje prodajani film v Severni Ameriki, saj je \xc5\xbee v prvem tednu od izzida zaslu\xc5\xbeil ve\xc4\x8d kot 24 milijonov $, kljub temu pa je s strani filmskih kritikov prejel povpre\xc4\x8dne ocene. Njeno delo kot delo producentke se je nadaljevalo s tem, ko je producirala neodvisni filmi Spinning Into Butter, v katerem je igrala tudi sama. Film je temeljil na gledali\xc5\xa1ki igri Rebecce Gilman._NEWLINE_20. julija tistega leta je kanal Bravo oznanil, da bodo na njihovem kanalu predvajali resni\xc4\x8dnostni \xc5\xa1ov, takrat poznan pod imenom American Artist, ki naj bi jo producirala Sarah Jessica Parker. Kot je napisal \xc2\xbbobo\xc5\xbeevalec umetnosti\xc2\xab, bo Sarah Jessica Parker iskala vse umetnike nad sedemnajstim letom starosti in nazadnje izbrala tri finaliste, ki bodo tekmovali v oddaji. Idejo za resni\xc4\x8dnostni \xc5\xa1ov naj bi Sarah Jessici Parker dala njena ta\xc5\xa1\xc4\x8da, katere delo je postalo znano \xc5\xa1ele potem, ko je ta umrla._NEWLINE_Sarah Jessica Parker je sodelovala pri ameri\xc5\xa1ki verziji uspe\xc5\xa1ne britanske televizijske serije Dru\xc5\xbeinsko drevo, ki se je predvajala na kanalu NBC, na kateri slavnim osebnostim strokovnjaki pomagaj napisati dru\xc5\xbeinsko drevo. Producentka serije je bila Lisa Kudrow, v seriji pa se pojavita tako Sarah Jessica Parker kot njen mo\xc5\xbe, Matthew Broderick, Lisa Kudrow in drugi.\n_START_SECTION_\nOgla\xc5\xa1evanje\n_START_PARAGRAPH_\nLeta 2000 je Sarah Jessica Parker gostila podelitev nagrad MTV Movie Awards, kjer je nosila \xc5\xa1tirinajst razli\xc4\x8dnih oblek._NEWLINE_Postala je obraz mnogih modnih brandov in ve\xc4\x8dkrat sodelovala pri njihovih ogla\xc5\xa1evalnih kampanijah. Avgusta 2003 je podpisala donosno pogodbo s podjetjem Garnier, v kateri se je zavezala, da se bo pojavljala na televiziji in v tisku, kjer bo promovirala njihove izdelke za lase iz zbirke Nutrisse._NEWLINE_Zgodaj leta 2004, kmalu zatem, ko so prenehali s snemanjem zadnje sezone serije Seks v mestu, je Sarah Jessica Parker podpisala 38 milijonov $ vredno pogodbo s podjetjem Gap. To je bila prva pogodba, v kateri je oseba podjetje ogla\xc5\xa1evala \xc4\x8dez ve\xc4\x8d kot eno kampanjo v zgodovini podjetja, v kateri je Sarah Jessica Parker podjetje promovirala od jeseni do pomladi leta 2005. Oglasi so bili v javnosti ve\xc4\x8dkrat kritizirani; kot glamurozna modna poznavalka, kakr\xc5\xa1en je bil njen lik v televizijski seriji Seks v mestu, Carrie Bradshaw, je bila na sme\xc5\xa1en na\xc4\x8din prikazana tudi v reklami za podjetje Gap, zaradi \xc4\x8desar je Sarah Jessica Parker za\xc4\x8dela veljati za slavno osebo, ki ne promovira visoke mode. Wendy Liebmann, vodja WSL-jeve trgovine na drobno, je podjetju Gap predlagala, da \xc2\xbbpotrebujejo ikono, a to naj bi bil sodoben obraz, ki bi [jih] zastopal \xe2\x80\xa6 morda se po\xc4\x8dutijo nekoliko negotove, morda menijo, da potrebujejo nekaj vi\xc5\xa1jega bli\xc5\xa1\xc4\x8da pri svoji blagovni znamki.\xc2\xab Kakorkoli, oglas za njeno kampanjo je bil uspe\xc5\xa1en in Sarah Jessica Parker je postala nov, sve\xc5\xbe obraz podjetja Gap, pojavila se je v ve\xc4\x8d reklamah, podjetje promovirala preko spleta in medijev ter na drugih prireditvah._NEWLINE_Marca 2005 se je njena pogodba s podjetjem Gap kon\xc4\x8dala in nadomestili so jo s takrat sedemnajstletno britansko soul pevko Joss Stone. V tistem \xc4\x8dasu je Joss Stone kot vzhajajo\xc4\x8da zvezda povzro\xc4\x8dila veliko zmede v javnosti. Tiskovni predstavnik podjetja je takrat dejal: \xc2\xbbMedtem ko bo podjetje Gap vedno posku\xc5\xa1alo sodelovati s slavnimi, glasbeniki in vzhajajo\xc4\x8dimi zvezdniki, zaenkrat \xc5\xa1e nimamo namena podpisati dolgoro\xc4\x8dne pogodbe z neko osebo in vzpostaviti edinstvenega in posebnega razmerja, kakr\xc5\xa1no smo imeli s Sarah Jessico.\xc2\xab_NEWLINE_Sarah Jessica Parker je leta 2005 izdala svoj parfum, imenovan \xc2\xbbLovely\xc2\xab. Marca 2007 je oznanila, da bo izdala svojo linijo obla\xc4\x8dil, \xc2\xbbBitten\xc2\xab, in sicer v sodelovanju z verigo diskontnih trgovin z obla\xc4\x8dili, Steve & Barry's. Linija je vklju\xc4\x8devala dele obla\xc4\x8dil in dodatkov, ki so stala do 20 $ in je iz\xc5\xa1la 7. junija 2007 ekskluzivno pri trgovinah Steve and Barry's._NEWLINE_Julija 2007, po uspehu, ki ga je do\xc5\xbeivel njen prvi parfum, \xc2\xbbLovely\xc2\xab, je Sarah Jessica Parker izdala svojo drugo di\xc5\xa1avo, \xc2\xbbCovet\xc2\xab. Leta 2007 je bila gost v oddaji Modni oblikovalci Heidi Klum, kjer je sodelovala pri drugem izzivu. Leta 2008 je izdala di\xc5\xa1avo \xc2\xbbCovet Pure Bloom\xc2\xab, ki je predstavljala nadaljevanje parfuma \xc2\xbbCovet\xc2\xab. Februarja 2009 je kot del svoje kolekcije di\xc5\xa1av \xc2\xbbLovely\xc2\xab\xc2\xa0Sarah Jessica Parker izdala tri nove di\xc5\xa1ave, in sicer \xc2\xbbDawn\xc2\xab, \xc2\xbbTwilight\xc2\xab\xc2\xa0in \xc2\xbbEndless\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nSarah Jessica Parker je med letoma 1986 in 1991 hodila z igralcem Roberta Downeyja, Jr. Par se je spoznal na snemanju filma Prvorojenka. Robert Downey, Jr. je bil v tistem \xc4\x8dasu zasvojen od drog, kar je zelo vplivalo na njuno razmerje. Sarah Jessica Parker je kasneje povedala: \xc2\xbbVerjamem, da sem oseba, ki ga je dr\xc5\xbeala pokonci.\xc2\xab_NEWLINE_19. maja 1997 se je Sarah Jessica Parker poro\xc4\x8dila z igralcem Matthew Broderick, s katerim je pri\xc4\x8dela hoditi, ko ju je predstavil eden izmed njenih bratov pri podjetju Naked Angels, za katerega sta v tistem \xc4\x8dasu oba delala. Par se je poro\xc4\x8dil s civilnim obredom v zgodovinski sinagogi v Lower East Sideu, Manhattan. 28. oktobra 2002 se je rodil njun sin, James Wilkie Broderick. Poimenovala sta ga po o\xc4\x8detu Matthewa Bodericka, igralcu Jamesu Josephu Brodericku in scenaristu Wilkie Collins._NEWLINE_Matthew Boderick in Sarah Jessica Parker sta najela nadomestno mamo, ki je 22. junija 2009 rodila dvoj\xc4\x8dici Marion Loretto Elwell in Tabitho Hodge. Njuni srednji imeni, \xc2\xbbElwell\xc2\xab\xc2\xa0in \xc2\xbbHodge\xc2\xab, prihajata iz dru\xc5\xbeine njene mame._NEWLINE_Od leta 2009 dalje skupaj z mo\xc5\xbeem, sinom in h\xc4\x8derama \xc5\xbeivi v New Yorkju, ve\xc4\x8d \xc4\x8dasa pa pre\xc5\xbeivijo tudi v njihovem drugem domu, ki stoji blizu Kilcarja, v vasi, imenovani County Donegal, na Irskem, kjer je Matthew Boderick pre\xc5\xbeivel veliko poletij kot otrok._NEWLINE_Sarah Jessica Parker je ugledna \xc4\x8dlanica Hollywoodskega \xc5\xbeenskega politi\xc4\x8dnega odbora. Je UNICEF-ova predstavnica za umetnosti nastopanja; leta 2006 je kot slavna ambasadorka odpotovala v Liberijo. O potovanju je kasneje povedala: \xc2\xbbTo je prostor, ki mu posve\xc4\x8damo tako malo pozornosti, zato bomo posku\xc5\xa1ali kraj ve\xc4\x8d promovirati.\xc2\xab V Zdru\xc5\xbeenih dr\xc5\xbeavah Amerike ima vlogo UNICEF-ove ambasadorke dobre volje. 5. marca 2010 se je pojavila v prvi epizodi ameri\xc5\xa1ke verzije britanske televizijske serije Dru\xc5\xbeinsko drevo, kjer je odkrila, da so njeni predniki med letoma 1849 in 1850 delali v kalifornijskih rudnikih zlata, leta 1692 pa je bila ena izmed njenih prednic obto\xc5\xbeena \xc4\x8darovni\xc5\xa1tva med Salemskim sojenjem \xc4\x8darovnikom."